এক. মুক্তিযুদ্ধের সময় প্রবাসী বাংলাদেশ সরকার গঠিত হয় ১৭ এপ্রিল। এই সরকারে কোনও প্রতিরক্ষামন্ত্রী ছিলেন না। মুহম্মদ আতাউল গণি ওসমানী ছিলেন মুক্তিবাহিনীর কমান্ডার ইন চিফ। এই কমান্ডার ইন চিফ-এর বাংলা প্রতিশব্দ কখনোই সর্বাধিনায়ক নয়। আমরা বাঙালিরা অনেক সময়ই বিশেষণের পর বিশেষণ লাগিয়ে চলি, আতাউল গণি ওসমানীর ক্ষেত্রেও তাই হয়েছে, তাকে আমরা সাধারণভাবে অনেকেই সর্বাধিনায়ক বলে থাকি। কিন্তু প্রকৃতপক্ষে তিনি সরকারের প্রধান সেনাপতির দায়িত্ব পালন করেছেন। যখন যুদ্ধ চলে তখন রাষ্ট্র বা সরকারপ্রধানরাই যুদ্ধরত দেশটির সর্বাধিনায়ক হয়ে থাকেন, এটি মুক্তিযুদ্ধরত দেশগুলির ক্ষেত্রে আরও বেশি সত্য। প্রধান সেনাপতি হিসেবে ওসমানী কেবল নিয়মিত বাহিনীগুলিরই প্রধান ছিলেন না, গেরিলা বাহিনীগুলিরও প্রধান ছিলেন, তাকে সর্বাধিনায়ক হিসেবে বিশেষায়িত করার ভুলটি সম্ভবত এখান থেকেই ঘটেছে এবং পরে তা আরও পল্লবিত হয়েছে। বিশেষ করে রাষ্ট্রপতি জিয়াউর রহমান সামরিক অভ্যুত্থানে নিহত হওয়ার পর রাষ্ট্রপতি নির্বাচনে আতাউল গণি ওসমানী নাগরিক কমিটির প্রার্থী হলে বিষয়টি আরও প্রচারণা পায়। কেননা তখন নাগরিক কমিটি ও ওসমানীকে সমর্থনকারী বাংলাদেশের সমাজতান্ত্রিক দল বাসদ তাদের সব প্রচারপত্রে ওসমানীকে মুক্তিযুদ্ধের সর্বাধিনায়ক হিসেবে প্রচার করে। আমার জানা মতে, মুক্তিযুদ্ধের যে-সব দলিলপত্র রয়েছে, তাতে তাকে এভাবে উল্লেখ করা হয়নি। এবং আমার মতে, করা সঠিকও নয়।